b'\n_START_ARTICLE_\nKaro lauko virtuv\xc4\x97\n_START_PARAGRAPH_\nKaro lauko virtuv\xc4\x97\xc2\xa0\xe2\x80\x93 speciali transporto priemon\xc4\x97 arba priekaba, naudojama kar\xc5\xa1tam maistui paruo\xc5\xa1ti ir juo apr\xc5\xabpinti kareivius lauko pratyb\xc5\xb3 ir mokymu metu, per karines operacijas. Taip pat praver\xc4\x8dia atokiose vietov\xc4\x97se, kur n\xc4\x97ra stacionari\xc5\xb3 objekt\xc5\xb3 maistui gaminti._NEWLINE_Karo lauko virtuv\xc4\x97s populiarios ir civiliniame gyvenime, t. y. renginiuose, kuriuose reikia pamaitinti dalyvius lauko s\xc4\x85lygomis. Gali b\xc5\xabti paruo\xc5\xa1iama kareivi\xc5\xa1ka ko\xc5\xa1\xc4\x97, sriubos, m\xc4\x97sos patiekalai, arbata, kava ir daug kit\xc5\xb3 \xc4\xafvairi\xc5\xb3 patiekal\xc5\xb3._NEWLINE_Virtuv\xc4\x97 \xc4\xafrengiama ant mobilios va\xc5\xbeiuokl\xc4\x97s arba krovininio automobilio platformos. \xc4\xae virtuv\xc4\x97s sud\xc4\x97t\xc4\xaf \xc4\xafeina vienas ar keli katilai, virtuv\xc4\x97s reikmen\xc5\xb3, maisto produkt\xc5\xb3 gamybos ir saugojimo skyriai. Paprastai k\xc5\xabrenama malkomis. Taip pat gali priklausyti ir patalpa maitinimui\xc2\xa0\xe2\x80\x93 valgykla.\n_START_SECTION_\nIstorija\n_START_PARAGRAPH_\nPirmosios lauko virtuv\xc4\x97s per vis\xc4\x85 karini\xc5\xb3 kampanij\xc5\xb3 istorij\xc4\x85 buvo ve\xc5\xbeamos keturra\xc4\x8diuose ve\xc5\xbeimuose. Tokios virtuv\xc4\x97s buvo naudojamos pamaitinti didel\xc4\x99 keliaujan\xc4\x8di\xc5\xb3 \xc5\xbemoni\xc5\xb3 grup\xc4\x99. XIX a. pabaigoje Amerikoje paplito dengti ve\xc5\xbeimai (chuckwagon). XX a. paplito ma\xc5\xbeesn\xc4\x97s, dvirat\xc4\x97s virtuvi\xc5\xb3 priekabos._NEWLINE_Rusijos imperijos kariuomen\xc4\x97je pirmosios lauko virtuv\xc4\x97s pasirod\xc4\x97 1898\xc2\xa0m. Iki tol maistas lauko s\xc4\x85lygomis buvo ruo\xc5\xa1iamas katiluose ant lau\xc5\xbeo.'